Diari Oficial de la Generalitat Valenciana


Sumari del DOGV 5388, del 15-11-2006 (2006/13131)

RESOLUCIÓ de 27 d'octubre 2006, de la consellera de Cooperació i Participació, per la qual es convoca el concurs per a la concessió dels premis Millors Projectes Europeus de la Comunitat Valenciana 2006.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5388

Data del DOGV
:   15-11-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/13263


Data del document
:   27-10-2006

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * empresa
    * associació
    * fundació
    * política de medi ambient
    * innovació
    * projecte d'investigació
    * política d'informació
    * distinció honorífica
    * societat sense fins de lucre
    * premi cultural

RESOLUCIÓ de 27 d'octubre 2006, de la consellera de Cooperació i Participació, per la qual es convoca el concurs per a la concessió dels premis Millors Projectes Europeus de la Comunitat Valenciana 2006. [2006/13665]  
La Comunitat Valenciana s'ha constituït en els últims anys com un paradigma en la utilització eficaç dels fons europeus, i en especial dels fons estructurals. En esta labor, la Generalitat s'ha vist acompanyada, sobretot en els últims anys per una decidida aposta per la participació en els més diversos programes europeus d'altres organismes i institucions.   
Estos projectes desenvolupats pels organismes i institucions valencianes en col.laboració amb socis de la resta d'Europa han possibilitat no sols el desenvolupament de la regió, sinó també la creació de xarxes de cooperació europea entre els seus participants.  
En el marc de les noves perspectives financeres 2007-2013, esta participació constituïx una sòlida base per a futurs projectes en el camp del medi ambient, la innovació i desenvolupament, i el coneixement, per a fer de la Comunitat Valenciana una regió més productiva i competitiva,  
Per este motiu, i en amb l'objecte de recolzar la participació en programes europeus, que tants beneficis comporta per al conjunt de la Comunitat Valenciana, es considera convenient la concessió de premis als Millors Projectes Europeus de la Comunitat Valenciana 2006, en els àmbits d'innovació, medi ambient i desenvolupament del coneixement.   
De conformitat amb el que establix la Llei 38/2003, de 17 de novembre, General de Subvencions, i en el Text Refós de la Llei d'Hisenda Pública de la Generalitat Valenciana, i fent ús de les facultats delegades previstes en l'article tercer de la Resolució de 2 de novembre de 2004, del president de la Generalitat (DOGV núm. 4.878, de 8.11.2004), resolc  
Primer   
Convocar concurs per a concedir els premis Millors Projectes Europeus de la Comunitat Valenciana 2006 i aprovar les bases per les quals es regula esta convocatòria, que s'inclouen com a annex I d'esta resolució.  
Segon  
Els premis concedits en virtut d'esta convocatòria seran sufragats a càrrec de l'aplicació pressupostària 05 03 01, Programa 112.40, Relacions Externes, línia codi comptable T1812000, dels pressupostos de la Generalitat per a l'any 2006, en els termes que preveu la base 9 de l'annex I, d'esta resolució, amb un muntant total màxim de quinze mil (15902) euros.   
Contra la present resolució, que posa fi a la via administrativa, podran els interessats interposar, potestativament, recurs de reposició davant del mateix òrgan que l'ha dictat, en el termini d'un mes, comptat des de l'endemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, excepte en els casos a què es referix l'article 44 de la Llei 29/1998, de la Jurisdicció Contenciós .Administrativa, o bé, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que preveuen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
València, 27 d'octubre de 2006.. La consellera de Cooperació i Participació (per Delegació del President de la Generalitat, Resolució de 2 de novembre de 2004): Gema Amor Pérez.  
ANNEX I  
Bases per les quals es regula la el Concurs Millors Projectes Europeus de la Comunitat Valenciana 2006  
Base 1. Objecte de les bases   
Constituïx l'objecte d'estes bases la regulació del concurs per a concedir els premis Millors Projectes Europeus de la Comunitat Valenciana 2006, a fi d'incentivar la participació de les organitzacions, institucions i associacions valencianes en el futur i per a premiar l'esforç d'estes en el present en l'àmbit dels projectes europeus.   
Base 2 Modalitats i premis  
En la present convocatòria s'establixen les següents modalitats i premis:  
. Millor projecte mediambiental 2006: projecte europeu que desenvolupa i promou les iniciatives de gestió de residus, el reciclatge, i altres matèries relacionades amb el medi ambient. Premi únic de 5.000 euros.  
. Millor projecte per al desenvolupament del coneixement 2006: projecte europeu que incentiva la formació de qualsevol organisme, ens o cos de la Comunitat Valenciana així com el seu desenvolupament educatiu. Premi únic de 5.000 euros.   
. Millor projecte d'innovació 2006: projecte europeu que millora els àmbits d'innovació i desenvolupament en qualsevol camp econòmic i social de la Comunitat Valenciana. Premi únic de 5.000 euros  
Base 3. Possibles sol.licitants  
Podran participar en esta convocatòria les organitzacions, associacions, fundacions, entitats públiques i privades de la Comunitat Valenciana, en projectes europeus executats en la Comunitat Valenciana o l'execució de la qual està relacionada estretament amb la Comunitat Valenciana.   
A l'efecte d'esta convocatòria, s'entén com a participant en un projecte europeu la persona jurídica (organització, associació, entitat, organisme o fundació) que haja sigut beneficiària directa de la subvenció europea destinada al projecte corresponent, com a soci o líder.  
S'admetran únicament els projectes europeus finalitzats o executats en més d'un 80% en data 31 d'octubre de 2006.   
Base 4. Criteris de valoració  
Les sol.licituds es baremaran d'acord amb els següents criteris i ponderació:   
Criteris Ponderació  
1. Aportació de millores demostrables per a la Comunitat Valenciana en l'àmbit del premi (medi ambient, desenvolupament del coneixement o innovació), 50%  
2. Ús i implementació de les Tecnologies de la Informació i Comunicació (TIC) en els projectes.   
3. Innovacions aportades pel projecte en el seu àmbit.   
4. Transferibilitat dels resultats del projecte. 25%  
5. Creació de xarxes o consorcis amb motiu del projecte.   
6. Grau d'execució del projecte 25%  
7. Es primaran aquells projectes executats més recentment.   
Base 5. Presentació de la sol.licitud i altres documents  
La sol.licitud firmada pel titular o representant legal anirà acompanyada dels documents següents:  
a. Memòria descriptiva del projecte (original i dos còpies) redactada en qualsevol de les dos llengües oficials de la Comunitat Valenciana, amb un màxim de 10 folis, on es reflectisquen les dades següents: organització líder del projecte, associacions o organitzacions participants, justificació, objectius, activitats realitzades, resultats obtinguts. S'adjuntarà esta memòria també en suport informàtic (format Word). El format que s'utilitze haurà de facilitar la possible difusió o publicació.   
b. Fotocòpia del Document Nacional d'Identitat.   
c. Documentació que acredite la personalitat del sol.licitant: estatuts vigents registrats i poders de representació.   
d. Documentació acreditativa de les activitats realitzades que permeta valorar la candidatura, i en especial el grau d'execució del projecte.   
e. Acreditació de no incórrer en cap de les circumstàncies arreplegades en l'article 13 apartats 2 i 3 de la Llei 38/2003, de 17 de novembre, General de Subvencions, realitzada per mitjà de declaració responsable o a través de qualsevol dels mitjans establits en l'article 13.7 de la dita llei.  
f. Certificats acreditatius de trobar-se al corrent de les obligacions tributàries (estatal i autonòmic) i amb la Seguretat Social, de conformitat amb el que disposa l'Art. 14.1.e) de la Llei General de Subvencions, així com en l'article 47.7 del Text Refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991 i en l'article 1 de l'Orde de 30 de maig de 1996, de la Conselleria d'Economia i Hisenda.  
g. Declaració responsable del sol.licitant sobre el compliment de la normativa sobre integració laboral de persones amb discapacitat, d'acord amb el que establix el Decret 279/2004, de 17 de desembre, pel que es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.   
2. Sense perjuí del que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, els sol.licitants que desitgen participar en la present convocatòria de premis hauran de presentar la seua sol.licitud i la documentació a què es referix l'apartat anterior preferentment al Registre General de Presidència, ubicat en el carrer de Juristes, número 10, de València (CP 46722)  
Base 6. Termini de presentació  
El termini de presentació de sol.licituds serà de 15 dies hàbils a partir de l'endemà de la publicació de la present convocatòria en el Diari Oficial de la Generalitat Valenciana.   
Base 7 Resolució del concurs  
1. Per a la resolució del concurs es constituirà un jurat presidit pel Secretari Autonòmic de Relacions amb la Unió Europea, i integrat pels següents vocals:  
. El director general de la Delegació de la Comunitat Valenciana a Brussel.les.  
. La directora general de Cooperació al Desenvolupament i Relacions Externes.  
Actuarà com a secretari del jurat, amb veu i sense vot, un funcionari de la Secretaria Autonòmica de Relacions amb la Unió Europea i Cooperació al Desenvolupament  
2. El Jurat examinarà els treballs preseleccionats i formularà la seua proposta. Podrà sol.licitar documentació addicional per a una millor valoració dels projectes. El jurat podrà declarar deserts els premis.  
3. El funcionament del Jurat haurà d'adaptar-se al que establixen les presents bases així com a les regles contingudes en el Capítol II, del Títol III de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. La competència per a resoldre la present convocatòria correspon, per delegació, a la consellera de Cooperació i Participació, a proposta del jurat.  
5. El termini per a resoldre serà de sis mesos des de la data de la publicació en el DOGV de la present resolució. Transcorregut el dit termini sense que s'haja produït resolució expressa, els participants podran entendre que el seu projecte no ha sigut premiat.  
6. La resolució per la qual es concedisquen els premis serà publicada en el Diari Oficial de la Generalitat.   
Base 8. Dotació dels premis  
Cada una de les modalitats d'estos premis està dotada amb un premi únic de cinc mil (5.000) euros.  
Base 9. Obligacions dels premiats  
Els premiats hauran de presentar, en el termini dels deu hàbils següents a la publicació de la resolució de concessió de premis en el DOGV, a l'efecte de poder efectuar l'abonament del corresponent premi, la documentació següent:  
a) Fitxa de manteniment de tercers segons model normalitzat disponible en l'adreça http://www.pre.gva.es/cdre/cooperació/cas/projectes.html, en la que constarà el compte bancari en què s'haja de rebre la transferència.  
b) Acreditació de la titularitat del compte bancari que s'assenyala en la fitxa de manteniment de tercers.  
Base 10. Acceptació de les bases  
La participació en el concurs suposa la total acceptació de les presents bases.  
Base 11. Publicitat de les actuacions   
La concessió dels premis d'acord amb el que establix l'article 18 de la llei General de subvencions, en el DOGV, i es podrà així mateix donar publicitat a les actuacions dels guanyadors per mitjà de qualssevol altres mitjans.   
Els premiats hauran de fer publicitat de la dita condició en capçaleres, anuncis i memòries, especificant l'any en què van ser premiats, així com en qualsevol altra publicació o difusió de l'activitat objecte del premi.